Katolieke Kerk verkoop bates om slagoffers te vergoedArgieffoto van Franse Katolieke Kerk bloot ter illustrasie. (Foto: Jean-Francois Monier/AFP) Die Franse Katolieke Kerk sal eiendomme verkoop of moontlik ŉ lening moet aangaan om vergoeding te finansier vir duisende slagoffers van seksuele mishandeling deur priesters. Beamptes van die kerk is onder toenemende druk om vergoeding uit te betaal aan slagoffers ná ŉ ondersoek deur ŉ onafhanklike kommissie grootskaalse seksuele mishandeling van minderjariges tussen die 1950’s en 2020 onthul het. Die kerk sal die nuwe fonds ŉ hupstoot gee “deur eiendomsbates te verkoop wat aan die Biskoppekonferensie van Frankryk en die bisdom behoort”, het Eric de Moulins-Beaufort, president van die konferensie, gesê ná daelange vergaderings in Lourdes. ŉ Onafhanklike kommissie onder leiding van Marie Derain de Vaucresson, ŉ bekende regskenner oor kinderwelstand, sal aangestel word om alle eise te evalueer. Moulins-Beaufort het gesê dit sal soortgelyk wees aan die komitee wat twee en ŉ half jaar gelede aangestel is wat 216 000 sake van kindermishandeling deur priesters, diakens en ander geestelikes tussen 1950 en 2020 onthul het. Die verslag, wat verlede maand vrygestel is, het “ŉ massiewe fenomeen” onthul wat dekades lank versteek is en priesters teen vervolging beskerm het. Die kerk is gemaan om slagoffers met sy eie bates te betaal eerder as om lidmate te vra om fondse te skenk wat as vergoeding aangewend kan word.